Þingræður haldnar á Alþingi Íslendinga

Forseti (B.Sv.): Þingsköp mæla að vísu svo fyrir að hluta skuli um sætaskipun í þingsal á 1. fundi deildarinnar. Eins og háttv.þm. er kunnugt, fórst fyrir að framfylgja þessu ákvæði í þingsköpunum á síðasta fundi, og með því að allmargir þm. hafa óskað þess að fá að halda sæti sínu, þá ætla jeg að leyfa mjer að leita þeirra afbrigða, að ekki verði hlutað um sæti á þessu þingi.

Sveinn Ólafsson Úr því hjer hafa verið þingsköp rofin og vikið frá þeirri þingskapareglu að hluta um sæti í lok 1. fundar á annað borð, þá sýnist mjer að ekki beri að hluta um sæti á þessum fundi; slíkt ætti þá alveg eins við á síðasta þingfundi, og fyrir mitt leyti vil jeg mótmæla sætahlutun hjeðan af, úr því að hún fór eigi fram á rjettum tíma.

Forseti (B. Sv.) Þótt láðst hafi að framfylgja þessu ákvæði á 1. fundi, þarf ekki af því að leiða, að því skuli seint eða aldrei framfylgt verða. Þetta getur ekki valdið neinum baga. Það sýnist því rjettast að bera þessi afbrigði undir atkvæði hv. deildarmanna nú, ef hæstv. stjórn leyfir.

Forsætisráðherra (J. M.) Jeg held að athugasemd hv. 1. þm. S.-M. (Sv.Ó.) hafi ekki verið vel íhuguð. Jeg tel fyllilega rjettmætt, að leitað sje afbrigða til þess að gera á 2. fundi það, sem mönnum láðist að gera á 1. fundi. Hitt er efamál, hvort rjett sje að veita með afbrigðum undanþágu frá því fyrirmæli, að hluta skuli um sæti, ef einhver þingmaður mælir á móti. Jeg hygg, að hugsunin hafi verið sú, að hver þingmaður fyrir sig eigi hjer rjett.

Forseti (B. Sv.) Í sambandi við ummæli hæstv.forsrh. (J.M.) vil jeg þó geta þess, að höfundur þingskapanna, hæstv. forseti Ed. (G.B.). hefir leyft þessi afbrigði frá þingsköpum án þess að leita samþykkis stjórnar og þingdeildar, og það síðast á þessu þingi, og meira að segja á 2. fundi deildarinnar. En mjer finst sjálfsagt að leita afbrigða á formlegan hátt. Jeg þakka hæstv.forsrh. (J. M.) fyrir að hafa leyft afbrigði og leyfi mjer að bera afbrigðin undir atkv.

Forseti (B. Sv.) Sú hefir venja verið að skipa nefnd þessa 7 mönnum, í stað 5, sem að rjettum lögum eiga þar að sitja. Vil jeg leita atkv.háttv.þdm. um það, hvort nefndin skuli skipuð 5 mönnum eða sjö.

Fjármálaráðherra (M. G.) Jeg sje ekki ástæðu til að skipa nefndina 7 mönnum að þessu sinni. Er það bæði, að hún hefir ekki mjög mikil störf með höndum, og ennfremur óheppilegt að festa menn í nefndum umfram þarfir, ekki síst þar sem gera má ráð fyrir, að skipaðar verði aukanefndir, t. d. fossanefnd og viðskiftanefnd.

Forseti (B.Sv.): Ef ekki er óskað eftir því, að nefndin verði að þessu sinni skipuð 7 mönnum. Þá sje jeg ekki ástæðu til þess að leita afbrigða.

Bjarni Jónsson Jeg óska eftir 7 mönnum. Býst síst við því, að samgöngurnar nú sjeu betri eða hagstæðari en áður.

Fjármálaráðherra (M.G.): Jeg held fast við það að ekki sje nauðsyn að skipa nefndina 7 mönnum.

Bjarni Jónsson Og jeg held fast við að aldrei hafi verið meiri ástæða að skipa nefndina 7 mönnum en einmitt nú.

Forsætisráðherra (J.M.): Jeg leyfi mjer að leggja fyrir háttv. deild: 1. Frv. til laga um hinn lærða skóla í Reykjavík. 2. - til laga um kennaraskóla. 3. - til laga um fræðslu barna.

Fjármálaráðherra (M.G.): Jeg leyfi mjer að leggja fyrir háttv. deild 5 frumvörp af hálfu fjármálaráðuneytisins: 1. Frv. til fjárlaga fyrir árið 1923. 2. - til laga um framlenging á gildi laga um útflutningsgjald. 3. - til laga um lækkun á aðflutningsgjaldi af kolum og salti. 4. - til laga um breyting á lögum nr. 60, 27. júní 1921, um útflutningsgjald af síld o. fl. 5. - til laga um skattmat fasteigna. Og ennfremur tvö frumvörp af hálfu atvinnumálaráðuneytisins: 1. Frv. til vatnalaga 2. - til laga um vatnsorkusjerleyfi.